**Julian T. Jackson**, fullstendig navn **Julian Timothy Jackson** (født 10. april 1954) er en britisk historiker, medlem av British Academy, og professor ved Queen Mary University of London. Jackson er en av de ledende eksperter på det 20. århundres historie i Frankrike.

Bakgrunn og virke
-----------------

Han ble utdannet ved kollegiet Peterhouse, ved University of Cambridge, hvor han mottok sin doktorgrad i 1982, etter å ha hatt professor Christopher Andrew som sin veileder. Etter mange år ved Swansea University begynte han ved det historiske fakultet ved Queen Mary University of London i 2003.

Professor Jacksons to første bøker var vektige tilskudd til litteraturen om krisen i Frankrike i 1930-årene. *The Politics of Depression France 1932–1936* (Cambridge University Press, 1985), var en studie i fransk økonomisk politikk under den store depresjonen (i Norge også kjent som de harde trettiåra), og mer generelt, virkningen av depresjonen på fransk politikk. *The Popular Front in France: Defending Democracy 1934–1938* (Cambridge: Cambridge University Press, 1988), var en historie om Folkefronten (fransk: Front populaire, en bred allianse med tyngdepunkt på venstresiden), som omfattet dens politiske, sosiale og kulturelle dimensjoner.

I senere år har professor Jacksons forskning beveget seg mot perioden etter 1940. I 2001 ga han ut en omfangsrik sammenfatning av den tyske okkupasjonen av Frankrike med tittelen *France: The Dark Years 1940–1944* (Oxford University Press: 2001). Denne boken var på kandidatlisten for *Los Angeles Times History Book Prize* og ble oversatt til fransk i 2003. Den franske oversettelsen ble velvillig omtalt av juryen som delte ut prisen *Prix Philippe Viannay-Défense de la France*.

Blant Jacksons nyere verk er *The Fall of France* (2003) og *De Gaulle* (2003), og han var redaktør for *The Short Oxford History of Europe 1900–1945* (Oxford: Oxford University Press, 2002). *The Fall of France* var en av vinnerne av Wolfson History Prize for 2004. I 2009 ga professor Jackson ut en studie om homoseksuell politikk i Frankrike etter 1945, ved University of Chicago Press.

Verker
------

* *The Politics of Depression in France*, Cambridge University Press, 1985, ISBN 9780521265591
* *The Popular Front in France: Defending Democracy 1934-1938*, Cambridge University Press, 1988, ISBN 9780521312523
* *France: the Dark Years 1940-1944*, Oxford University Press, 2001, ISBN 9780199254576
* Redaktør, *The Short Oxford History of Europe 1900-1945* (Oxford: Oxford University Press, 2002) ISBN 978-0199244287
* *The Fall of France*, Oxford University Press, 2003, ISBN 9780192805508
* *De Gaulle*, London: Haus Publishing, 2003, ISBN 9781904341444
* *Living in Arcadia. Homosexuality, Politics and Morality in France from the Liberation to Aids*, University of Chicago, Press 2009, ISBN 9780226389257
* *La Grande Illusion*, BFI Publications, 2009, ISBN 9781844572854
* Redaktør, *May 68. France’s Last Revolution*, London: Palgrave Macmillan, 2011, ISBN 9780230252585
* *A Certain Idea of France: The Life of Charles de Gaulle*, 2018, Allen Lane, ISBN 9781846143519

Referanser
----------

1. ↑  «Professor Julian Jackson Julian Professor of Modern French History». Queen Mary University of London. Arkivert fra originalen 24. juni 2021. Besøkt 2. juli 2021.

Eksterne lenker
---------------

* «Professor Julian Jackson» Arkivert 24. juni 2021 hos Wayback Machine. fra Queen Mary University of London

|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NKC **·** ICCU **·** BNE
 |